Predkladacia správa 

Uznesením vlády SR č. 273 z 28. marca 2001 schválila vláda Slovenskej republiky Vyhlásením o hospodárskej politike pre účely Staff monitored program realizáciu Projektu reformy správy sociálnych dávok.

Primárnym cieľom Projektu reformy správy sociálnych dávok je podpora plnenia úloh vlády v súvislosti s reformou dôchodkového poistenia. Účelom projektu je podporiť reformu dôchodkového zabezpečenia, ktorú vláda SR deklarovala ako prioritu. Ďalším cieľom projektu je zavedenie databázy individuálnych účtov klientov a podporiť vybudovanie viac-pilierového  systému dôchodkového poistenia.

Projekt reformy správy sociálnych dávok pozostáva z troch komponentov, na ktorých realizácii participujú Ministerstvo práce, sociálnych vecí a rodiny SR ako garant projektu, Sociálna poisťovňa a Národný úrad práce.

Komponent 1: Inštitucionálne posilnenie
Táto súčasť bude poskytovať odbornú pomoc v troch oblastiach na podporu realizácie reformy dôchodkového zabezpečenia a administratívnu inováciu cieľov Sociálnej poisťovne, Ministerstva práce, sociálnych vecí a rodiny SR a Národného úradu práce:
•	komplexný návrh reformy dôchodkového poistenia, vrátane poistno-matematických  prognóz,
•	prieskumy informovanosti verejnosti a mediálne kampane k reforme dôchodkového poistenia,
•	podpora a rozvoj sociálneho manažmentu

Komponent 2: Vytvorenie systému jednotného výberu príspevkov 
Táto súčasť zavedie modernú infraštruktúru na spravovanie finančných tokov do Sociálnej poisťovne a do Národného úradu práce a opačne. Zjednoduší procedúry prihlasovania a deklarácií platieb, vrátane elektronického prihlasovania pre veľkých daňovníkov a auditorov orientovaných na inštitúcie a zavedie princíp náhodných auditov namiesto pravidelných. 

Komponent 3:  Vývoj databázy klientov a iných informačných systémov 
Táto súčasť vytvorí databázu klientov, ktorá sa bude skladať z individuálnych účtov klientov, Databáza klientov je potrebná pre efektívne fungovanie moderného systému dôchodkového poistenia. Zároveň bude financovať vývoj a zavedenie automatizovaných systémov a infraštruktúry pre Sociálnu poisťovňu, Národný úrad práce a Ministerstvo práce, sociálnych vecí a rodiny SR, čo je potrebné na zabezpečenie efektívneho poskytovania služieb. 

Uznesením vlády SR č. 97 z 30. januára 2002 súhlasila vláda Slovenskej republiky s návrhom úverovej zmluvy a čiastkových zmlúv medzi Slovenskou republikou a Svetovou bankou k Projektu reformy správy sociálnych dávok (ďalej len úverová zmluva a čiastkové zmluvy). Úverová zmluva a čiastkové zmluvy boli podpísané dňa 29. mája 2002 zástupcami Slovenskej republiky a Svetovej banky v ústredí Svetovej banky vo Washingtone.

Úver bol schválený vo výške 26,2 mil. EUR (23,5 mil. USD). Splatnosť úveru je 15 rokov s odkladom prvej splátky 5 rokov, s výnimkou komunikačného poplatku. Komunikačný poplatok predstavuje 1 % z celkovej sumy úveru a je splatný v čo najkratšej dobe po nadobudnutí účinnosti úverovej zmluvy. Úrok úveru predstavuje LIBOR + 0,85 % na prvé 4 roky úveru a LIBOR + 0,75 % na ďalšie obdobie, ale po 3 rokoch úveru je možné požiadať o zníženie sadzby 0,85 % na nižšiu vzájomne dohodnutú sumu, ktorá závisí od úspešnosti napĺňania zámeru projektu.

Uznesením vlády SR č. 687 z 19. júna 2002 súhlasila vláda Slovenskej republiky s návrhom na podpísanie Dodatku k úverovej zmluve medzi Slovenskou republikou a Svetovou bankou k čerpaniu úveru na financovanie Projektu reformy správy sociálnych dávok. Dodatok k úverovej zmluve bol podpísaný dňa 3. júla 2002 ministrom financií a zástupcom Svetovej banky.

Pre nadobudnutie účinnosti úverovej zmluvy a čiastkových zmlúv je potrebné na základe požiadavky Svetovej banky, aby minister spravodlivosti vystavil osvedčenie o právnej záväznosti zmlúv. Vyššie uvedené zmluvy by mali nadobudnúť účinnosť do 27. augusta 2002, t. j. do 90 dní odo dňa podpísania úverovej zmluvy a čiastkových zmlúv. 

V súvislosti s požiadavkou Svetovej banky na vydanie osvedčenia o právnej záväznosti úverovej zmluvy a čiastkových zmlúv a s ohľadom na skutočnosť, že vydávanie osvedčenia o právnej záväznosti zmlúv nie je riešené zákonom č. 575/2001 Z.z. o organizácii činnosti vlády a organizácii ústrednej štátnej správy, ani inými právnymi predpismi v záujme splnenia kľúčovej podmienky nadobudnutia účinnosti zmlúv, žiadame doplniť pôvodné uznesenie vlády SR č. 97 zo dňa 30. januára 2002 k návrhu úverovej zmluvy a čiastkových zmlúv medzi Slovenskou republikou a Svetovou bankou k Projektu reformy správy sociálnych dávok o úlohu pre ministra spravodlivosti na vydanie osvedčenia o právnej záväznosti úverovej zmluvy a čiastkových zmlúv.

Materiál sa predkladá ako iniciatívny návrh a vzhľadom na jeho charakter neprešiel vnútorným ani medzirezortným pripomienkovým konaním.

Materiál tvorí : Základný materiál: Návrh na doplnenie uznesenia vlády Slovenskej republiky č 97/2002 k návrhu úverovej zmluvy a čiastkových zmlúv medzi Slovenskou republikou a Svetovou bankou k Projektu reformy správy sociálnych dávok